# Sucellos

Sucellos, llatinitzat en Sucellus, és una divinitat de la mitologia celta, dels pobles gals.

## Onomàstica

El nom del déu significa «bon batedor» o «bon copejador». El teònim està compost pel prefixe gal «su-» que significa bon i de «cellos» que significa martell o copejador.
En gal, «-cellos» s'interpreta com el batedor i prové del protoindoeuropeu «-kel-do-s» d'on passa al llatí com cellere (batedor, copejador), al grec klao (trencar) i al lituà kalti (martellejar, per forjar). El prefix «su-» es tradueix com a bé o bon, i es troba en molts antropònims gals.

## Iconografia

Aquest déu només és conegut a la Gàl·lia i tots els elements relacionats amb ell (representació sobre una moneda de la tribu dels Unel·les, algunes inscripcions, estàtues de pedra i estatuetes de bronze) són de l'època galo-romana.
Apareix com un home de mitjana edat, barbut, vestit com els gals (amb una túnica i una capa per sobre de la seva espatlla) i de vegades amb botes. Sol portar un martell (que a vegades es substitueix per una falç) i estris de menjar (una olla, un barril o una àmfora de vi). A vegades va acompanyat per un gos.

## Funció

Sucellos va ser honrat pels fusters, els cervesers, els boters, els transportistes i els constructors de basses. També es considera com el déu de la cervesa.
* Un déu de la vida i de la mort: Com el déu Dagda, Sucellos és el déu que mata i ressuscita amb el seu mall, que sosté amb la mà esquerra. Es representa dret, amb un peu sobre un barril, com símbol de la supervivència.
* Un déu dels cultius i dels ramats: Sucellos és una deïtat rural, un déu pastoral, protector dels cultius i dels ramats. També és un déu repartidor d'aliments i el titular de la prosperitat, simbolitzat per l'altre atribut que és l'olla a la mà dreta. És un déu de la mare natura, els boscos i de les plantacions.

## Cònjuge

La seva pàredra és Nantosuelta, que és una representació de la fertilitat. Sucellos i Nantosuelta apareixen en un altar que es va descobrir a Sarrebourg i que es pot llegir la següent inscripció:
| Deo Svcello Nantosvelte Bellavsvs Mas se Filivs V(otum).S(olvit). L(ibens).M(erito) | Bellausus, fill de Massa, va realitzar correctament el seu jurament per als déus Sucellos i Nantosuelte. |

## Localització

Sucellos és un déu gal. De fet, sembla haver estat particularment venerat a Renània i en la part oriental de la Gàl·lia, a Narbona, durant l'època galo-romana.

## Equivalències

* Sucellos és l'equivalent gal del déu irlandès Dagda, però sense ser una rèplica exacta.
* Sucellos va ser assimilat pel déu romà Silvà (Silvanus), esperit tutelar dels camps i dels boscos, sobretot per la zona de Narbona.
* Paul-Marie Duval va formular una hipòtesi sobre la proximitat amb el déu romà Dis Pater.
* Anne Lombard-Jourdan l'analitza com la transformació del déu Cernunnos.

## Referències

* ↑ Duval, p. 62.
* ↑ Delamarre, p. 113, 282, 283.
* ↑ Delamarre, p. 113.
* ↑ Delamarre, p. 283, 284.
* ↑ Voluer, p. 23.
* ↑ Guirand. p. 207.
* ↑ Duval, p. 63.
* ↑ Notícia del Museu Nacional de Saint-Germain-en-Laye (França).
* ↑ En una inscripció trobada a Augst (Augusta Rauricorum) es pot veure com Sucellus va ser assimilat per Silvanus: In honor(em) d(omus) d(ivinae) deo Sucello Silv(ano) Spart(us) l(ocus) d(atus) d(ecreto) d(ecurionum)En honor de la Casa Divina es va donar a Spartus el déu Silvà Sucellos, per un decret dels decurions.
* ↑ Duval, p. 64.
* ↑ Lombard-Jourdan, p. 196.

## Bibliografia

* Delamarre, Xavier. Dictionnaire de la Langue gauloise (en francès). París: Errance, 2003. ISBN 2-87772-237-6.
* Duval, Paul-Marie. Les Dieux de la Gaule (en francès). París: Payot, 1993. ISBN 2-228-88621-1.
* Guirand, Félix. Mythologie générale (en francès). París: Larousse, 1994. ISBN 2-03-513006-9.
* Lombard-Jourdan, Anne. Aux origines de Carnaval (en francès). París: Odile Jacob, 2005. ISBN 2-7381-1637-X.
* Persigout, Jean-Paul. Dictionnaire de mythologie celte (en francès). Monaco: éd. du Rocher, 1985. ISBN 2-268-00968-8.
* Voluer, Philippe. Le grand livre de la bière en Alsace (en francès). Editions Place Stanislas, 2008. ISBN 978-2355780110.